Ane Halsboe-Jørgensen (S), 2025-11-19:
Tak for det.
Lad mig starte med at anerkende de af ordførerne, der har været oppe og bede om at få de her diskussioner separeret lidt.
Det er et behov, jeg til fulde forstår, og det imødekommer jeg.
Når vi fremsætter på den her måde, er det for at undgå flere meget selvstændige små lovforslag, men samtidig rummer det noget, der er aftalebelagt ved forskellige borde, og så er jeg selvfølgelig åben over for at undgå det, som hr. Dennis Flydtkjær her kaldte noget skrammel.
Det tror jeg også, at man vil kalde det der, hvor jeg kommer fra.
Lad os se, om vi kan få ryddet lidt op i det, sådan at de af jer, der har taget ansvar for nogle aftaler, kan få lov til at stemme for det uden at være tvunget ind i noget andet, som partierne står uden for.
Derfor en klar tilkendegivelse og imødekommelse herfra.
Nu vil jeg komme ind på nogle mere væsentlige centrale elementer i lovforslaget, som jeg har lyst til at lave nogle nedslag på.
Det første er iværksætterpakken.
Lovforslaget vil forbedre mulighederne for, at iværksættere og startups kan bruge medarbejderaktier i kampen om at tiltrække og fastholde talentfulde medarbejdere.
Det er en rigtig vigtig ambition for Danmark, og derfor er det også en central del af den aftale om iværksætterpakken fra 2024, som blev indgået, og som det her lovforslag udmønter dele af.
Med lovforslaget udvider vi den ordning, der betyder, at skatten først skal betales, når aktierne sælges, og derfor bliver det simpelt hen bare mere attraktivt at få medarbejderaktier som en del af sin løn.
I parentes bemærket og
for god ordens skyld vil jeg sige, at det er en ordning, som skal godkendes i forhold til statsstøttereglerne, før den kan træde i kraft, men vi gør alt, hvad vi kan, for at det kan nås til 1. januar 2026, så de nye regler kan komme ud at leve som aftalt.
Lovforslaget udmønter for det andet dele af aftalen »En ny kurs for dansk fiskeri af 2. juli i år.
Med forslaget her er det i overensstemmelse med aftalen, at fiskeriet i årene 2026-2028 fritages for CO 2 -afgift, og samtidig foreslås det, at afgiften på fiskeriet indfases gradvis fra 2029.
Det er for at sikre, at den grønne omstilling sker i et tempo, hvor fiskerne kan følge med.
Det handler ikke om at bremse den grønne omstilling, men det handler om, at det sker på en måde, så der, der lever af fiskeri, også kan følge med.
For det tredje vil jeg gerne fremhæve forslaget om momsfritagelse for uddannelse af børn og unge.
Jeg deler til fulde frustrationen over de stemmer, der har givet udtryk for, hvordan man ville ønske vi bare kunne have fortsat som hidtil.
Sagen er, at Danmark på linje med andre EU-lande som følge af nogle EU-domme er nødt til at lægge moms på undervisning, som ikke har karakter af egentlig skoleundervisning, f.eks. holdundervisning i fitnesscenteret, yogastudiet eller undervisning i musik, der ikke er i en forening.
Lad mig være ærlig og sige, at det ikke en blomst, der har groet i min og regeringens have.
Faktisk har jeg nok stadig til gode at møde en politiker, der tænker, at det her var lige det, jeg stod op i morges og ønskede mig.
Det er jo ikke mindst, fordi vi også godt ved, at der følger noget administrativt bøvl med.
Jeg har det som den af jer, der sagde, at det jo er ønsket, at EU skal gøre tingene lettere for os, og derfor jeg også træt af, at der er en EU-dom, der får den konsekvens for Danmark og for vores virksomheder og for de mange danskere over 30, der går til holdundervisning af den her karakter.
Det, vi så i Danmark har besluttet, er at udnytte den mulighed, der er i EU-loven til at fritage børn og unge.
Det kunne vi godt have ladet være med, for det føjer det til yderligere, at man så skal skelne mellem at være over og under 30.
Men EU's momsregler fastslår, at uddannelse af børn og unge skal være momsfritaget, og det, vi gør, er at definere det som personer til og med 29 år, for at der ikke kommer moms på her.
På den måde sikrer vi, at færrest mulige bliver ramt af konsekvenserne af EU-dommene, samtidig med vi overholder EU-retten.
Regeringens finanslovsaftale med Det Konservative Folkeparti indeholder også af samme grund et fradrag for motion-, musik- og sangundervisning, som skal gælde fra 1. januar 2026, og det forslag er ved at blive udarbejdet, og det vil blive fremsat i Folketinget til februar og have virkning for hele 2026.